钦定古今图书集成/明伦汇编/氏族典/第063卷 > 《廖用贤尚友录》 > 疏受
## 钦定古今图书集成/明伦汇编/氏族典/第063卷 > 《廖用贤尚友录》 > 疏受

按《汉书疏广传》：“广兄子受，字公子，亦以贤良举，为太
子家令。好礼恭谨，敏而有辞。宣帝幸太子宫，受迎谒
应对辞礼闲雅，上甚驩说。顷之，拜受为少傅。太子每
进见，太傅在前，少傅在后，父子并为师傅，朝廷以为
荣。皇太子年十二，通《论语》《孝经》。广谓受曰：‘知足不辱，
知止不殆，功遂身退，天之道也’。即日父子俱移病乞”
骸骨，上以其年笃老，皆许之，加赐黄金二十斤，皇太
子赠以五十斤。公卿大夫、故人邑子设祖道供张，东
都门外送者车数百两，辞决而去。道路观者皆曰：“贤
哉二大夫！”既归乡里，日设酒食，请族人故旧宾客，与
相娱乐。居岁馀，广子孙窃谓其昆弟老人劝说君买
田宅，广曰：“吾岂老悖不念子孙哉？顾自有旧田庐，令
子孙勤力其中，足以供衣食。今复增益之，但教子孙
怠堕耳。贤而多财，则损其志；愚而多财，则益其过。又
此金者，圣主所以惠养老臣也，故乐与乡党宗族共
飨其赐，以尽吾馀日，不亦可乎？”于是族人说服，皆以
寿终。